२१ असारमा भोटेकोशीमा एक्कासि आएको बाढीले तातोपानी र लिपिङका १२५ घर र बाह्रबिसेदेखि लिपिङसम्म तीनकिलोमिटर पक्की सडक बगायो। इलाका प्रहरी कार्यालय तातोपानीका प्रहरी निरीक्षक खुमलाल भुसालका अनुसार, बाढीमा जोगिएका एक सयवटा घर पनि बस्नलायक छैनन्। त्यसमाथि, तेर्सिएको छ बाढीको तरबार, जुन जतिबेला पनि खस्न सक्छ। प्रहरी कार्यालय पनि दुई महीना कोदारी माध्यमिक विद्यालयमा सरेको थियो।
